**Φάκελος (portfolio) Πρακτικής και Διδακτικής Εμπειρίας**

Ο φάκελος (portfolio) πρακτικής και διδακτικής εμπειρίας περιλαμβάνει το σύνολο των επιτευγμάτων διδασκαλίας του μαθητευόμενου και αρχάριου εκπαιδευτικού. Πρόκειται για μια συλλογή όλων των προσωπικών (υποκειμενικών) και επίσημων (αντικειμενικών) εκτιμήσεων της διδασκαλίας τους. Ο φάκελος διδασκαλίας, ή όπως είναι ευρύτερα γνωστός στη βιβλιογραφία ως portfolio, είναι κατεξοχήν ένα εργαλείο διαμόρφωσης, ανάπτυξης, βελτίωσης, και ενίσχυσης των στρατηγικών διδασκαλίας των εκπαιδευτικών.

Μέσα από ένα τέτοιο φάκελο, μπορεί να ανιχνεύσει ο εκπαιδευτικός την εξελικτική του πορεία και να αξιολογήσει τη διδακτική του πρακτική με σκοπό τη βελτίωση και την περαιτέρω επαγγελματική του ανάπτυξη. Το portfolio μπορεί να συμβάλει, επίσης, στην ενίσχυση της αυτοεικόντας του εκπαιδευτικού. Η σύνθεση ενός τέτοιου φακέλου συνήθως περιλαμβάνει τα ακόλουθα:

1. **Προσωπικά στοιχεία** (βιογραφικό σημείωμα, διδακτική εμπειρία, προσωπικές απόψεις για το έργο και το σκοπό της διδασκαλίας)

2. **Δείγματα μαθημάτων** (πλάνα διδασκαλίας, εργασίες, σημειώσεις, φωτογραφίες από πρόζεκτ και κατασκευές, δείγματα εργασίας των μαθητών, ζωγραφιές, γράμματα, σημειώσεις των μαθητών προς τον εκπαιδευτικό, αυτοαξιολογήσεις, και επίσημες κρίσεις της διδασκαλίας, κλπ)

3. **Άλλες δραστηριότητες** (συμμετοχή σε εκπαιδευτικά προγράμματα, συνέδρια, ημερίδες, ενώσεις, οργανισμούς, δημοσιεύσεις, παρουσιάσεις, κλπ)

4. **Διακρίσεις** (έπαινοι, βραβεία, τιμητικές διακρίσεις)

Στα πλαίσια της πρακτικής σας άσκησης (2ου επιπέδου) καλείστε να δημιουργήσετε ένα τέτοιο φάκελο επιτευγμάτων, ο οποίος θα περιλαμβάνει από την παραπάνω λίστα **μόνο** το 2 (τα δείγματα, δηλαδή, των μαθημάτων που χρησιμοποιήσατε στη διάρκεια των πρακτικών σας). Θα περιέχει, επίσης, τις δραστηριότητες που θα εκπονήσετε στα πλαίσια του μαθήματος *διαχείριση σχολικής τάξης*. Τα υπόλοιπα περιεχόμενα του φακέλου είναι προαιρετικά, και μπορούν να προστεθούν σε μελλοντικό χρόνο, καθώς δεν αποτελούν αντικείμενο αξιολόγησης και κρίσης του φοιτητή/της φοιτήτριας στα πλαίσια του συγκεκριμένου μαθήματος.

Για την οργάνωση του φακέλου σας θα χρειαστείτε ένα ντοσιέ με σκληρό περίβλημα και ένθετα διαχωριστικά για τις διαφορετικές κατηγορίες. Στην πρώτη σελίδα θα υπάρχει ο τίτλος του φακέλου με το ονοματεπώνυμό σας. Στη δεύτερη σελίδα ένας πίνακας περιεχομένων, ακόμα και για τις ενότητες που δε θα χρειαστείτε σε αυτή τη φάση, και στη συνέχεια όλο ή το πιο αντιπροσωπευτικό υλικό από την πρακτική σας άσκηση χωρισμένο σε υποενότητες (π.χ. πλάνα μαθήματος, εργασίες στην τάξη, δείγματα γραφής των μαθητών, κλπ). Τέλος, θα συμπεριλάβετε επεξεργασμένες όλες τις δραστηριότητες που θα σας ζητηθεί να εκπονήσετε στο μάθημα της διαχείρισης σχολικής τάξης.

Η υπεύθυνη πρακτικής άσκησης 2ου επιπέδου και διδάσκουσα του μαθήματος *διαχείριση σχολικής τάξης.*

Α. Λαζαρίδου