**Προβλήματα διαχείρισης της τάξης**

Η δυναμική μιας σχολικής τάξης είναι ένα αδιαμφισβήτητο φαινόμενο και μια καθημερινή πραγματικότητα για τον κάθε εκπαιδευτικό. Ευτυχώς για την κοινωνία μας και για το μέλλον του ανθρώπινου είδους, όλοι μας είμαστε διαφορετικοί και κανένας δε μοιάζει στις συμπεριφορές του με τον άλλον. Αυτή η πολύπλευρη διαφορετικότητα, όμως, μπορεί να δημιουργήσει προβλήματα σε μια σχολική τάξη, όταν παιδιά με διαφορετικές ικανότητες, χαρακτηριστικά, και μαθησιακά στυλ αλληλοεπιδρούν μεταξύ τους και με τον εκπαιδευτικό. Οι προκλήσεις σε ένα τέτοιο δυναμικό περιβάλλον για τον εκπαιδευτικό είναι πολλές, ιδιαίτερα όταν κάποιοι μαθητές εκδηλώνουν τη διαφορετικότητά τους με πιο έντονο τρόπο. Στα σενάρια που ακολουθούν θα διαβάσετε κάποιες χαρακτηριστικές συμπεριφορές τις οποίες ο εκπαιδευτικός καλείται να διαχειριστεί. Διαβάστε προσεκτικά το κάθε σενάριο και φανταστείτε τον εαυτό σας ως υπεύθυνο για να δώσει λύση στα προβλήματα που περιγράφονται. Φροντίστε οι απαντήσεις σας να είναι σαφείς και συγκεκριμένες. Βασιστείτε σε θεωρητικές παραδοχές για να περιγράψετε τους τρόπους αντιμετώπισης σε κάθε σενάριο.

**Σενάριο 1**

Την ώρα του διαλείμματος αποφασίζετε να μείνετε στην τάξη για να προετοιμάσετε το μάθημα που θα ακολουθήσει. Θέλετε να είναι όλα έτοιμα, ώστε όταν χτυπήσει το κουδούνι και έρθουν οι μαθητές στην τάξη, να ξεκινήσετε αμέσως για να προλάβετε όσα έχετε σχεδιάσει να κάνετε. Προς μεγάλη σας έκπληξη, αλλά και απογοήτευση, όταν οι μαθητές μπαίνουν στην τάξη, διαπιστώνετε ότι επικρατεί μια κατάσταση χάους και αποδιοργάνωσης. Δυστυχώς, για εσάς, στο διάλειμμα είχε προηγηθεί έντονη διαμάχη μεταξύ δύο μαθητών, η οποία δεν εκτονώθηκε στο προαύλιο και μεταφέρθηκε μέσα στην τάξη. Κανένας από τους δύο μαθητές δεν είναι διατεθειμένος να σταματήσει την ένταση. Και σαν να μην έφτανε αυτό, η ένταση έχει προσελκύσει το ενδιαφέρον και άλλων μαθητών, οι οποίοι έχουν χωριστεί σε ομάδες υποστηρίζοντας τον έναν ή τον άλλον από τους εμπλεκόμενους μαθητές. Τι κάνετε για το πρόβλημα αυτό;

**Σενάριο 2**

Κατά τη διάρκεια του μαθήματος, κι ενώ φαίνεται ότι η πλειοψηφία των μαθητών παρακολουθούν, ενδιαφέρονται για όσα λέγονται και είναι πρόθυμοι να ακολουθήσουν τις οδηγίες σας, ένας μαθητής κάνει ένα ρατσιστικό σχόλιο δυνατά για να ακουστεί από όλους. Αν και ο συγκεκριμένος μαθητής δεν έχει δημιουργήσει προβλήματα στο παρελθόν, έχετε παρατηρήσει ότι, κατά καιρούς, εκφράζει ακραίες απόψεις, κάνει δεικτικά σχόλια, και αρκετές φορές, αρνείται να συμμορφωθεί με τους κανόνες της τάξης και του σχολείου. Στη συγκεκριμένη περίπτωση, θεωρείτε ότι ο μαθητής έκανε σκόπιμα αυτό το σχόλιο για να προκαλέσει αντιδράσεις και αναστάτωση. Τι κάνετε;

**Σενάριο 3**

Ο Γιώργος και η Μαρία είναι δίδυμα αδέλφια και δύο μαθητές της τάξης σας. Δυστυχώς, όμως, δε φαίνεται να ενδιαφέρονται καθόλου για τα μαθήματα, δεν δείχνουν να έχουν κίνητρα για να μάθουν το οτιδήποτε, και παρά τις προσπάθειές σας να τους συμπεριλάβετε στα μαθήματα, να τους κινητοποιήσετε και να τους διεγείρετε το ενδιαφέρον, τα αποτελέσματα είναι απογοητευτικά. Όχι μόνο δεν νοιάζονται για ό,τι γίνεται στην τάξη, αλλά δημιουργούν συνεχώς προβλήματα στους γύρω τους. Ένα από αυτά που έχετε εντοπίσει είναι η επίδραση που ασκούν στους υπόλοιπους μαθητές, ο Γιώργος σε μια μερίδα αγοριών και η Μαρία σε μια μερίδα κοριτσιών. Το αποτέλεσμα είναι η διάσπαση της προσοχής των υπολοίπων και η μειωμένη επίδοσή τους. Φοβάστε ότι αν αυτό συνεχιστεί, θα επηρεαστεί η απόδοση ολόκληρης της τάξης. Τι κάνετε για να το σταματήσετε;